SL Uradni list Evropske unije L 30/45

UREDBA KOMISIJE (EU) 2017/171

z dne 30. januarja 2017

o spremembi prilog II, III in IV k Uredbi Evropskega parlamenta in Sveta (ES) št. 396/2005 glede mejnih vrednosti ostankov za aminopiralid, azoksistrobin, ciantraniliprol, ciflufenamid, ciprokonazol, dietofenkarb, ditiokarbamate, fluazifop-P, fluopiram, haloksifop, izofetamid, metalaksil, proheksadion, propakvizafop, pirimetanil, Trichoderma atroviride, sev SC1, in zoksamid v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 5(1) in člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za azoksistrobin, dietofenkarb, fluazifop-P, haloksifop, proheksadion in pirimetanil so bile določene v Prilogi II k Uredbi (ES) št. 396/2005. Za ditiokarbamate, metalaksil in zoksamid so bile MRL določene v Prilogi II in delu B Priloge III k navedeni uredbi. Za aminopiralid, ciantraniliprol, ciflufenamid, ciprokonazol, fluopiram in propakvizafop so bile MRL določene v delu A Priloge III k navedeni uredbi. Kar zadeva izofetamid in Trichoderma atroviride, sev SC1, niso bile določene posebne MRL in navedeni snovi nista bili vključeni v Prilogo IV k navedeni uredbi, tako da se uporablja privzeta vrednost 0,01 mg/kg iz člena 18(1)(b) navedene uredbe.

(2) V okviru postopka za registracijo fitofarmacevtskega sredstva, ki vsebuje aktivno snov aminopiralid, za uporabo na koruzi je bila v skladu s členom 6(1) Uredbe (ES) št. 396/2005 vložena vloga za spremembo obstoječe MRL.

(3) Za azoksistrobin je bila taka vloga vložena za rabarbaro, lanena semena, semena navadnega rumenika in semena borage. Za ciantraniliprol je bila taka vloga vložena za namizno grozdje, jagode, fižol v zrnju (brez strokov), grah (brez strokov), artičoke, zeliščne čaje iz korenin ter korenine in korenike kot začimbe. Za ciflufenamid je bila taka vloga vložena za koščičasto sadje in artičoke. Za ciprokonazol je bila taka vloga vložena za stročnice, ječmen in oves. Za ditiokarbamate je bila taka vloga vložena za persimon po uporabi mankozeba na navedenem proizvodu. Za fluazifop-P je bila taka vloga vložena za bučna semena. Za fluopiram je bila taka vloga vložena za marelice, papriko, „špinačo in podobne liste“, vitlof, „zelišča in užitne cvetove“, grah (s stroki), lečo, druge stročnice z oznako 0260990, sezamova semena, sončnična semena, bučna semena, semena navadnega rumenika, semena borage, konopljina semena, semena kloščevca, ječmen, ajdo, oves in sladkorno peso. Za metalaksil je bila taka vloga vložena za grenivke, pomaranče, jagode, brstični ohrovt ter „špinačo in podobne liste“. Za proheksadion je bila taka vloga vložena za jagode. Za propakvizafop je bila taka vloga vložena za gomoljno zeleno, pastinak, koren peteršilja, redkev, cvetačo, glavnato zelje, „solato in solatnice“, mak, sojo in gorčična semena. Za pirimetanil je bila taka vloga vložena za por. Za zoksamid je bila taka vloga vložena za „solato in solatnice“, „špinačo in podobne liste“ ter „zelišča in užitne cvetove“.

(4) V skladu s členom 6(2) in (4) Uredbe (ES) št. 396/2005 je bila vložena vloga za dietofenkarb na bananah in haloksifop-P na soji. Vložniki trdijo, da pri odobrenih uporabah navedenih snovi na takih kmetijskih rastlinah v Južni in Srednji Ameriki ostanki presegajo MRL iz Uredbe (ES) št. 396/2005 in da so za preprečevanje trgovinskih ovir pri uvozu navedenih kmetijskih rastlin potrebne višje MRL.

(5) V skladu s členom 8 Uredbe (ES) št. 396/2005 so zadevne države članice navedene vloge ocenile in Komisiji poslale poročila o ocenah.

(6) Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter pripravila obrazložena mnenja o predlaganih MRL (2). Navedena mnenja je poslala Komisiji in državam članicam ter jih javno objavila.

(7) Agencija je v obrazloženih mnenjih glede uporabe azoksistrobina na rabarbari, fluopirama na sladkorni pesi in propakvizafopa na „solati in solatnicah“ ugotovila, da predloženi podatki ne zadostujejo za določitev novih MRL. Obstoječe MRL bi zato bilo treba ohraniti.

(8) Agencija je glede vseh drugih vlog ugotovila, da v celoti izpolnjujejo zahteve po podatkih in da so spremembe MRL, ki jih zahtevajo vložniki, sprejemljive z vidika varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih proizvodov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(9) Kar zadeva fluazifop-P, je bilo z Uredbo Komisije (EU) 2016/1015 (3) spremenjenih več MRL. V navedeni uredbi je določeno znižanje MRL za bučna semena na ustrezno mejo določljivosti od 19. januarja 2017. Zaradi pravne varnosti je primerno, da se MRL iz te uredbe uporablja od istega datuma.

(10) Za ciantraniliprol in izofetamid je Agencija predložila sklepa o strokovnem pregledu ocene tveganja za pesticide z navedenima aktivnima snovema (4). V zvezi s tem je priporočila določitev MRL, ki zajemajo reprezentativne uporabe v skladu z dobrimi kmetijskimi praksami v Uniji. Komisija se je glede ustreznih mej določljivosti posvetovala z referenčnimi laboratoriji Evropske unije.

(11) Aktivna snov z majhnim tveganjem Trichoderma atroviride, sev SC1, je bila odobrena z Izvedbeno uredbo Komisije (EU) 2016/951 (5). Agencija je ugotovila (6), da pri oceni tveganja za potrošnike pri vnosu te snovi s hrano nekatere informacije niso na voljo in da je potreben nadaljnji premislek odgovornih za obvladovanje tveganja. Stalni odbor za rastline, živali, hrano in krmo je na seji 19. maja 2016 ugotovil, da zadevna snov ne proizvaja relevantnih metabolitov, ki bi bili znatno toksični ali katerih vrednosti bi pomenile nezanemarljivo izpostavljenost (7). Navedeno snov je zato primerno vključiti v Prilogo IV k Uredbi (ES) št. 396/2005.

(12) Iz obrazloženih mnenj in sklepov Agencije ter ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(13) Uredbo (ES) št. 396/2005 bi bilo zato treba ustrezno spremeniti.

(14) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Priloge II, III in IV k Uredbi (ES) št. 396/2005 se spremenijo v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Kar zadeva MRL za fluazifop-P za bučna semena, pa se uporablja od 19. januarja 2017.

Ta uredba je v celoti zavezujoča in se neposredno uporablja v vseh državah članicah. V Bruslju, 30. januarja 2017 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Znanstvena poročila Agencije so na voljo na spletu: http://www.efsa.europa.eu:

Reasoned opinion on the modification of the existing maximum residue level for aminopyralid in maize (Obrazloženo mnenje o spremembi obstoječe mejne vrednosti ostanka za aminopiralid v koruzi). EFSA Journal 2016;14(6):4497 [16 str.].

Reasoned opinion on the modification of the existing maximum residue levels for azoxystrobin in various crops (Obrazloženo mnenje o spremembi obstoječih mejnih vrednosti ostankov za azoksistrobin v različnih kmetijskih rastlinah). EFSA Journal 2016;14(5):4459 [17 str.].

Reasoned opinion on the modification of the existing maximum residue level for cyantraniliprole in table grapes (Obrazloženo mnenje o spremembi obstoječe mejne vrednosti ostanka za ciantraniliprol v namiznem grozdju). EFSA Journal 2016;14(7):4553 [14 str.].

Reasoned opinion on the modification of the existing maximum residue levels for cyantraniliprole in various crops (Obrazloženo mnenje o spremembi obstoječih mejnih vrednosti ostankov za ciantraniliprol v različnih kmetijskih rastlinah). EFSA Journal 2015;13(10):4263 [25 str.].

Reasoned opinion on the modification of the existing maximum residue levels for cyflufenamid in stone fruits and globe artichokes (Obrazloženo mnenje o spremembi obstoječih mejnih vrednosti ostankov za ciflufenamid v koščičastem sadju in artičokah). EFSA Journal 2016;14(6):4519 [14 str.].

Reasoned opinion on the modification of the existing maximum residue levels for cyproconazole in pulses, barley and oats (Obrazloženo mnenje o spremembi obstoječih mejnih vrednosti ostankov za ciprokonazol v stročnicah, ječmenu in ovsu). EFSA Journal 2016;14(6):4526 [18 str.].

Reasoned opinion on the setting of import tolerance for diethofencarb in bananas (Obrazloženo mnenje o določitvi uvozne tolerance za dietofenkarb v bananah). EFSA Journal 2016;14(8):4576 [18 str.].

Reasoned opinion on the modification of the existing maximum residue level for mancozeb (expressed as carbon disulfide) in persimmons (Obrazloženo mnenje o spremembi obstoječe mejne vrednosti ostanka za mankozeb (izražen kot ogljikov disulfid) v persimonu). EFSA Journal 2016;14(5):4495 [13 str.].

Reasoned opinion on the modification of the existing maximum residue levels for fluazifop-P in pumpkin seeds (Obrazloženo mnenje o spremembi obstoječih mejnih vrednosti ostankov za fluazifop-P v bučnih semenih). EFSA Journal 2016;14(5):4486 [14 str.].

Reasoned opinion on the modification of the existing maximum residue levels for fluopyram in various crops (Obrazloženo mnenje o spremembi obstoječih mejnih vrednosti ostankov za fluopiram v različnih kmetijskih rastlinah). EFSA Journal 2016;14(6):4520 [27 str.].

Reasoned opinion on the setting of import tolerance for haloxyfop-P in soya beans (Obrazloženo mnenje o določitvi uvozne tolerance za haloksifop-P v soji). EFSA Journal 2016;14(7):4551 [15 str.].

Reasoned opinion on the modification of the existing maximum residue levels for metalaxyl in various crops (Obrazloženo mnenje o spremembi obstoječih mejnih vrednosti ostankov za metalaksil v različnih kmetijskih rastlinah). EFSA Journal 2016;14(7):4521.

Reasoned opinion on the modification of the existing maximum residue level for prohexadione-calcium in strawberries (Obrazloženo mnenje o spremembi obstoječe mejne vrednosti ostanka za proheksadion-kalcij v jagodah). EFSA Journal 2016;14(7):4528 [13 str.].

Reasoned opinion on the modification of the existing maximum residue levels for propaquizafop in various crops (Obrazloženo mnenje o spremembi obstoječih mejnih vrednosti ostankov za propakvizafop v različnih kmetijskih rastlinah). EFSA Journal 2016;14(2):4402 [31 str.].

Reasoned opinion on the modification of the existing maximum residue level for pyrimethanil in leek (Obrazloženo mnenje o spremembi obstoječe mejne vrednosti ostanka za pirimetanil v poru). EFSA Journal 2016;14(6):4514 [13 str.].

Reasoned opinion on the modification of the existing maximum residue levels for zoxamide in various leafy crops (Obrazloženo mnenje o spremembi obstoječih mejnih vrednosti ostankov za zoksamid v različnih listnatih kmetijskih rastlinah). EFSA Journal 2016;14(7):4527 [13 str.].

(3) Uredba Komisije (EU) 2016/1015 z dne 17. junija 2016 o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za 1-naftilacetamid, 1-naftilocetno kislino, kloridazon, fluazifop-P, fuberidazol, mepikvat in tralkoksidim v ali na nekaterih proizvodih (UL L 172, 29.6.2016, str. 1).

(4) Conclusion on the peer review of the pesticide risk assessment of the active substance cyantraniliprole (Sklep o strokovnem pregledu ocene tveganja za pesticide z aktivno snovjo ciantraniliprol). EFSA Journal 2014;12(9):3814 [249 str.].

Conclusion on the peer review of the pesticide risk assessment of the active substance isofetamid (Sklep o strokovnem pregledu ocene tveganja za pesticide z aktivno snovjo izofetamid). EFSA Journal 2015;13(10):4265 [130 str.].

(5) Izvedbena uredba Komisije (EU) 2016/951 z dne 15. junija 2016 o odobritvi aktivne snovi z majhnim tveganjem Trichoderma atroviride, sev SC1, v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 159, 16.6.2016, str. 6).

(6) Conclusion on the peer review of the pesticide risk assessment of the active substance Trichoderma atroviride strain SC1 (Sklep o strokovnem pregledu ocene tveganja za pesticide z aktivno snovjo Trichoderma atroviride, sev SC1). EFSA Journal 2015;13(4):4092 [33 str.].

(7) Review report for the active substance Trichoderma atroviride strain SC1 (Poročilo o pregledu aktivne snovi Trichoderma atroviride, sev SC1) (SANTE/10389/2016 rev. 1).